《与任梅村曹烟庐丰台看花》
清代·塞尔赫

烟庐居士间长昼，时泼岩泉扫花岫。家住西湖山水乡，笔端犹带西湖秀。

梅村老人江湖宾，双眸炯炯鬓如银。人世马牛浑不辨，惟与海鹤争精神。

芍药城南正放花，相期携手入晴霞。花前烂醉熏风日，眼底徐看卷浪沙。

烟庐年少梅村老，我亦繁霜侵鬓蚤。未识谁堪金带围，莺残花落忘昏晓。

作者简介：（1677—1747）宗室，字慄庵，号晓亭，自号北阡季子。康熙三十七年封奉国将军，官至总督仓场侍郎。爱诗，遇能诗人，虽樵夫牧竖，必屈己下之。所作气格清旷。有《晓亭诗钞》。